
Strasbourg vs. Brüsszel. Az európai parlamenti működési helyek jelentőségének történeti változása

„Felhívom [Európát] a nemzetállamok demokratikus föderációjára” – hangzott José Manuel Barroso beszédében. Egy föderális európai állam kialakítása viszont mindaddig lehetetlen, ameddig az Európai Uniót olyan tényezők gyengítik, mint amilyen az Európai Parlament székhelye körüli probléma.
Annak ellenére, hogy az Európai Parlament a világ egyik leghatalmasabb jogalkotó testülete, nem rendelkezik azzal a joggal, hogy meghatározhassa saját székhelyét. Az Európai Parlament három működési hellyel rendelkezik, ezek: Strasbourg, Brüsszel és Luxembourg. De miért kell három székhely egy intézmény működéséhez? Nem lenne hatékonyabb egy helyszínre koncentrálni a parlamenti működést? Hogyan alakulhatott ki egyáltalán a jelenlegi hármas székhelyű struktúra, és hogyan változott az idők folyamán a székhelyek jelentősége, Parlamenten belül betöltött szerepe? Milyen álláspontok vannak az „utazó cirkusz” megszüntetésére? Melyik lenne a legmegfelelőbb egyetlen hivatalos székhely? A teljesség igényét ki nem merítően ezekre a kérdésekre keresi a választ dolgozatom, bemutatva a hármas székhelyű intézményi struktúra mögött meghúzódó történelmi és jogi okokat, valamint politikai érdekeket.
A többes székhely kialakulása történelmi okokra vezethető vissza, míg a helyzet jelenlegi változatlansága politikai tényezőkön nyugszik. A kialakulási körülmények bemutatása után a dolgozat kitér a működési helyek jelentőségének történeti változására, a három székhely korszakonként változó súlyára, melynek alakításában az egyik legmeghatározóbb szereplő az Európai Bíróság, melynek vonatkozó határozatai jogszabályi deklarálásra is kerültek.
Az Európai Parlament jelenleg az Európai Unió egyetlen közvetlenül választott testülete, és mint ilyen mára az uniós döntéshozatal megkerülhetetlen szereplőjévé nőtte ki magát. Mint jogalkotó szerv sok hasonlóságot mutat a nemzeti törvényhozásokkal, mégis számos területen eltérések tapasztalhatóak: ilyen többek között az, hogy az Európai Parlament nem rendelkezhet szabadon saját székhelyéről.
Jelenleg a fennálló helyzetet kritizálva két tábor formálódott, kik több esetben tudományosan alátámasztott érveket is felsorakoztatnak saját álláspontjuk igazolására. Ezen kritikák és érvek ellenére a helyzet megoldása továbbra is várat magára. A dolgozat egyik következtetése, hogy a helyzet végleges rendezése csak, az Európai Unióra eddig oly jellemző, óvatos lépésekkel, kisebb kompromisszumokkal vagy egy alulról szerveződő európai polgári kezdeményezéssel lenne elérhető.



